4. ΒΑΣΙΛΙΚΟΝ ΔΙΑΤΑΓΜΑ της 22 Μαΐου/4 Ιουν. 1954 Περί επεκτάσεως της Νομοθεσίας του Ταμείου Επικουρικής Ασφαλίσεως Χημικών ως και του Ταμείου Εξόδου και Επικουρικής Ασφαλίσεως Μισθωτών Βιομηχανίας Καπνού εις την Δωδεκάνησον. Έχοντες υπ’ όψιν: α)τας διατάξεις της παρ. 3 του άρθρ. 15 του Νόμ. ΔΡΛΔ΄/13 «περί προσωρινής Διοικήσεως των στρατιωτικώς κατεχομένων χωρών «ως ούτος ετροποποιήθη και συνεπληρώθη δια των άρθρ. 9 και 10 του Ν.Δ. 218/1947 και β)τας υπ’ αριθ. 135/54 και 136/54 γνωμοδοτήσεις του Συμβουλίου Επικρατείας προτάσει του Ημετέρου Υπουργικού Συμβουλίου, απεφασίσαμεν και διατάσσομεν: Άρθρ.1.-Επεκτείνεται και εφαρμόζεται εις την Δωδεκάνησον άπασα η Νομοθεσία η διέπουσα τα Ταμεία α)Επικουρικής Ασφαλίσεως Χημικών και β)Εξόδου και Επικουρικής Ασφαλίσεως Μισθωτών Βιομηχανίας Καπνού. Άρθρ.2.-Η ισχύς του παρόντος άρχεται από της πρώτης του μηνός του μεθεπομένου της δημοσιεύσεως αυτού εις την Εφημερίδα της Κυβερνήσεως. Εις τον επί της Εργασίας Υπουργόν ανατίθεται η δημοσίευσις και εκτέλεσις του παρόντος Δ/τος. 5. ΑΠΟΦΑΣΙΣ ΥΠΟΥΡΓΩΝ ΣΥΝΤΟΝΙΣΜΟΥ, ΟΙΚΟΝΟΜΙΚΩΝ ΚΑΙ ΕΡΓΑΣΙΑΣ Αριθ. 50267/Υ 413 της 6/16 Ιουν. 1964 (ΦΕΚ Β΄ 224) Περί αυξήσεως των υπό του Ταμείου Επικουρικής Ασφαλίσεως Χημικών καταβαλλομένων συντάξεων κατά ποσοστόν 20% από 1 Ιαν. 1964. Έχοντες υπ’ όψιν: 1)Τας διατάξεις του άρθρ. 2 του υπ’ αριθ. 19/1944 Νόμου «περί εξουσιοδοτήσεως του Υπουργού Οικονομικών όπως προβαίνη εις τροποποιήσεις των φορολογικών συντελεστών», 2)την δια της υπ’ αριθ. 3952/7.12.1963 αναφοράς του Ταμείου Επικουρικής Ασφαλίσεως Χημικών υποβληθείσαν ημίν πρότασιν του Δ.Σ. αυτού, περί αυξήσεως των καταβαλλομένων συντάξεων κατά ποσοστόν 20%, 3)την απόφασιν της Νομισματικής Επιτροπής, την ληφθείσαν κατά την 918 συνεδρίασιν αυτής της 3.5.1955 κοινοποιηθείσαν δια του υπ’ αριθ. 14786/16.5.1955 εγγράφου της, 4)το υπ’ αριθ. 955/Κ.Π. 151/7.4.1964 έγγραφον του Υπουργείου Συντονισμού και 5)τας κρατούσας οικονομικάς συνθήκας, αποφασίζομεν: Ι.Από 1 Ιαν. 1964 αυξάνονται αι υπό του Ταμείου Επικουρικής Ασφαλίσεως Χημικών καταβαλλόμεναι συντάξεις κατά ποσοστόν 20%. ΙΙ.Το σύνολον της ούτω αυξανομένης συντάξεως εν ουδεμία περιπτώσει δύναται να υπερβαίνη τα τεθέντα ανώτατα όρια της παρ. 2 της υπ’ αριθ. 14786/16.5.1955 αποφάσεως της Νομισματικής Επιτροπής. Η παρούσα δημοσιευθήτω δια της Εφημερίδος της Κυβερνήσεως. Ομοίως δια της υπ’ αριθ. 81321/V. 656 της 1/13 Σεπτ. 1966 απόφ. Υπ. Συντονισμού, Οικονομικών και Εργασίας (ΦΕΚ Β΄ 571) αι χορηγούμεναι και εφεξής χορηγηθησόμεναι συντάξεις, ηυξήθησαν από 1 Οκτ. 1966 κατά ποσοστόν 15%. Ακολούθως δια της υπ’ αριθ. 143844/Υ.1106 της 8/15 Ιαν. 1968 αποφ. Υπ. Εργασίας (ΦΕΚ Β΄ 25) αι χορηγούμεναι συντάξεις, ηυξήθησαν από 1 Δεκ. 1967 κατά ποσοστόν 15%. Η ανωτέρω αύξησις εχορηγήθη υπό τους όρους και προϋποθέσεις της από 3.5.55 αποφάσεως της Νομισματικής Επιτροπής (αριθ. Συνεδριάσεως 918/3.5.1955). 